b'\n_START_ARTICLE_\nJurij Fikfak\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tudiral je etnologijo ter slovenski jezik in knji\xc5\xbeevnost na Filozofski fakulteti Univerze v Ljubljani, kjer je leta 1981 diplomiral. S podro\xc4\x8dja etnologije je leta 1986 opravil magisterij, 1999 pa doktorat._NEWLINE_Leta 1982 se je zaposlil na Znanstvenoraziskovalnem centru SAZU, na In\xc5\xa1titutu za slovensko narodopisje._NEWLINE_Strokovno se je izpopolnjeval v tujini: 1985/1986 je \xc5\xa1tudiral v Nem\xc4\x8diji (M\xc3\xbcnchen in T\xc3\xbcbingen), 1994/1995 v ZDA (Boston in Cambridge), udele\xc5\xbeil se je \xc5\xa1tevilnih seminarjev in akademskih izmenjav v Avstriji, Estoniji, Mad\xc5\xbearski, Nem\xc4\x8diji, Rusiji, Srbiji, Ukrajini idr._NEWLINE_S predavanji in referati se je udele\xc5\xbeil \xc5\xa1tevilnih znanstvenih sre\xc4\x8danj ter kongresov doma in v tujini (Avstrija, Francija, Hrva\xc5\xa1ka, Italija, Nem\xc4\x8dija, Ukrajina, ZDA idr.).\n_START_SECTION_\nDelo\n_START_PARAGRAPH_\nV okviru In\xc5\xa1tituta za slovensko narodopisje vodi ali sodeluje pri mnogih projektih. Njegove raziskave in projekti zajemajo podro\xc4\x8dje etnologije in folkloristike; ukvarja se z vpra\xc5\xa1anji zgodovine etnologije v 19. stoletju, vpra\xc5\xa1anji ve\xc4\x8dpredstavnosti v etnologiji ter vlogo \xc5\xa1eg in navad pri uvajanju informacijskih sistemov._NEWLINE_Znanstvenoraziskovalne \xc4\x8dlanke ter prevode tujih \xc4\x8dlankov v sloven\xc5\xa1\xc4\x8dino je objavljal v publikacijah Gori\xc5\xa1ki letnik, Notranjski list idr., v zbornikih Etnologija in domoznanstvo, Traditiones (zbornik In\xc5\xa1tituta za slovensko narodopisje)._NEWLINE_J. Fikfak in Ingrid Slavec Gradi\xc5\xa1nik sta glavna urednika zbornika Traditiones od leta 2004; uredil je drugi zvezek \xc5\xa1tevilke 35, posve\xc4\x8den Gregorju Kreku. Sodeloval je v \xc5\xa1tevilnih mednarodnih znanstvenih konferencah doma in v tujini, (so)organiziral je znanstvena posvetovanja; mednarodno konferenco Jakob Vol\xc4\x8di\xc4\x8d in njegovo delo v Pazinu, 1988, Digital Image Processing in History v Ljubljani, junij in avgust 1993, Ljudska kultura med dr\xc5\xbeavo in narodom v Gozdu Martuljku, 1998 ter uredil zbornike prispevkov in povzetkov posvetovanj oz. konferenc. Z Ingrid Slavec Gradi\xc5\xa1nik je leta 2006 organiziral znanstveno konferenco ob 100-letnici rojstva Nika Kureta z naslovom Ljudsko izro\xc4\x8dilo in religija med tradicijo in transformacijo, isto leto je v gledali\xc5\xa1\xc4\x8du France Pre\xc5\xa1eren v Boljuncu organiziral fotografsko razstavo\xc2\xa0\xc2\xbbCjencja, fantje\xc2\xab\xc2\xa0kot rezultat projekta Praznik in ritual na Primorskem, nastala na osnovi gradiva Marije Magajna in fotoreporterja Primorskega dnevnika Davorina Kri\xc5\xbeman\xc4\x8di\xc4\x8da ter lastnih posnetkov._NEWLINE_Kot gostujo\xc4\x8di profesor ali predavatelj je na Univerzi v Gradcu na in\xc5\xa1titutu za etnologijo in kulturno antropologijo predaval predmet Zgodovina slovenske etnologije leta 2001/2002; Pust na Slovenskem v semestru 2005/2006; organiziral je osemdnevno ekskurzijo za gra\xc5\xa1ke \xc5\xa1tudente; spomladi 2010 na In\xc5\xa1titutu za slavistiko pa Ritualnost v srednjeevropskem prostoru. Na dunajski univerzi, na In\xc5\xa1titutu za evropsko etnologijo pa je 2006 predaval predmet Slovenska etnologija, v semestru 2008/2009 pa predmet Primerjalna zgodovina etnologij v srednjeevropskem prostoru._NEWLINE_Je \xc4\x8dlan oziroma predsednik strokovnega sveta Slovenskega etnografskega muzeja in eden od direktorjev seminarja Interpretation und Verstehen na Inter-University Centre v Dubrovniku, \xc4\x8dlan izvr\xc5\xa1nega odbora International Association for Semiotic Studies (Mednarodnega semioti\xc4\x8dnega zdru\xc5\xbeenja) in \xc4\x8dlan nekaterih tujih uredni\xc5\xa1kih odborov.'